Putin har endret taktikk. Nå risikerer Sasha (16) og studentene hennes livet for å danse. 
KHARKIV, UKRAINA (Aftenposten): Kan den herjede byen tåle russernes siste trekk? For en halvtime siden falt missilene, men nå erstattes lyden av eksplosjoner med en av popsangene til artisten Drake. – Baby, I like your style ... lyder over høyttaleranlegget. Sasha (16) leder an mens barna rundt henne danser i vei. Så fort musikken stanser, løper de bort og omfavner den unge danselæreren. Barna tilbringer dagene på online hjemmeskole på grunn av faren for russiske angrep. Danseskolen er et av få steder de får være med venner, så lenge eksplosjoner ikke avbryter leken. Men: – Hver gang barna møter opp her, blir jeg overrasket over at de fortsetter å komme, forteller senterets leder, Karina. For den siste tiden har Putins krig gått fra vondt til verre for dem. Lærer av gamle feil Russlands angrep er trappet kraftig opp de siste par ukene. Nok en gang er målet å ødelegge sivil infrastruktur. Gjennom invasjonens to vintre gjennomførte Putin lignende bombekampanjer. Mørke, kalde netter fulgte. Ukraina klarte raskt å reparere store deler av skadene. Men når russerne igjen forsøker å nå målet, har de valgt en ny strategi.  Mat som råtner og trafikkulykker Konsekvensene har vært katastrofale. Så langt er landets nest største by Kharkiv hardest rammet. Ødeleggelsen av et kraftverk førte til at byen mistet sin hovedkilde til strøm og elektrisitet.  Strømbrudd førte til at maten i kjøleskap og frysere råtnet.  Folk flyttet seg rundt fra bydel til bydel for å kunne lade PC-er og telefoner.  Metrostasjonen ble slått ut en morgen, så langt flere enn vanlig måtte kjøre rundt i gatene enn vanlig. Mørklagte trafikklys ga flere bilulykker.  Samtidig ble flyalarmen som varsler innkommende angrep, slått ut i deler av byen. Men aller verst er bombingen, som ikke ser ut til å avta. Snarere tvert imot. – Det er veldig ille. Og jeg tror det bare kommer til å bli verre, sier Yaroslav.  Mannen med benet i armene Siden fjorårets siste dager har han bandasjert og båret vekk sivile etter angrep. Natt etter natt sover han i en kjeller. Hver gang det smeller, rykker han ut for å gi livreddende førstehjelp. – Det er skader vi ikke kan hjelpe med. Vi kommer til et åsted og så ser vi ... åh, lik. Vi bare ser dem på dem. Vi kan ikke hjelpe dem. Overlevende fraktes til sykehuset. Der møtte han en gang en mann som satt med et varmeteppe rundt seg. Skadet. Han holdt noe tett til brystet. Yaroslav ba mannen legge fra seg det han holdt, så han kunne sjekkes over for skader. Han holdt benet sitt, som hadde blitt revet av. Jobben gjøres frivillig, som ekstra hjelp til overarbeidede ambulansearbeidere. – Det har bare vært for mange angrep, legger han til. Natt til fredag våknet Volodymyr av at balkongdøren smalt inn i hodet hans da et missil traff utenfor hjemmet hans. En av naboene ble drept. – Jeg er bare glad for at mitt syv år gamle barnebarn ikke er her og ser dette. Hun har flyktet til Tyskland. Volodymyr har ingen planer om å dra, selv om 66-åringen er over alderen for verneplikten og kan forlate landet.  Tyskland, i likhet med Norge, er ett av flere land som strammer inn reglene for ukrainere som kommer.  Samtidig fortsetter våpenstøtten fra Vesten å minske. Det ser Putin ut til å utnytte for alt det er verdt. Fødte sønnen til lyden av missiler Økningen i angrep gjør at ukrainerne må bruke stadig mer ammunisjon for å skyte ned droner og missiler, samtidig går de en usikker tid i møte når det gjelder videre hjelp. – Vi må få slutt på denne terroren. Det er ekstremt viktig å styre luftforsvaret i Kharkiv, uttalte president Volodymyr Zelenskyj forrige uke. Likevel har byens innbyggere delte meninger om hvor ille situasjonen er. Noen sukker oppgitt over presidentens ønske om mer hjelp, de føler Vesten allerede har forlatt dem.  Andre mener at de siste angrepene ikke er så ille sammenlignet med for to år siden, da russiske soldater sto på byens terskel. Da var Sofia (26) gravid. Fire måneder senere fødte hun sin første sønn til lyden av missiler. Hun trekker på skuldrene over det. Men de siste ukene med angrep har rystet henne og familien. Et større mål Ektemannens jobb er å trene arbeidere i byens nødtjenester. Nylig gjennomførte Russland et dobbeltangrep i sentrum. Flere redningsarbeidere ble drept mens de forsøkte å hjelpe sivile. – Det er et veldig vondt tema for oss. Familien tror, som mange ukrainerne, at russerne forsøker å skremme sivile vekk fra byen. – Men det kommer ikke til å skje. Vi fortsetter livet så normalt som vi kan. Av og til lurer jeg på om vi burde ha flyktet. Men dette er hjemmet vårt. Ville familien vært like optimistiske hvis de så hva byens voktere har til å forsvare byen med? Barnas hverdag Mens solen senker seg over Kharkiv, har en gruppe soldater et sjeldent øyeblikk av fritid utenfor byen. Så fort mørket senker seg, er tiden inne for å ta på skuddsikre vester og lade maskingeværene for skyte ned iranske Shahed-droner med kurs mot Kharkivs hus og hjem. Enn så lenge nyter de dagens siste solstråler. To gutter kommer vandrende bort til dem på det forlatte jordet, 8 og 10 år gamle. De kikker nysgjerrig på våpenet soldatene har på bilens lasteplan. – Bruker dere den der til å skyte ned droner, spør en av guttene. Ungene vet godt hva det er. – Russiske soldater kom hit. De hadde droner og slapp granater, forteller 8-åringen. Soldaten Serhii svarer tålmodig på barnas spørsmål. Før krigen trente han unge i kickboksing. Da invasjonen startet, så han russiske soldater løpe rundt i bygården. 29-åringen bestemte seg for å bli med og forsvare hjemlandet. Kollegaen Vitalij ble mobilisert i august 2022. Han skulle på butikken en morgen for å kjøpe kjøtt. Han fikk med seg en lapp som kalte ham inn til militærtjeneste. Mykhailo ble også mobilisert på samme tid. Etter en måned med trening ble han sendt for å forsvare en posisjon i det blodige slaget i Serebrjansk-skogen. Siden september i fjor har de tre soldatene hatt i oppgave å stanse droner fra å treffe Kharkiv. Hver gang soldatene skyter ned en, er det en seier. Men russerne har gjort alt de kan for å gjøre det så krevende som mulig. Skjult i mørket Dronene er malt svart. Soldatene kan kun se dem med nattkikkert. Hver gang de bommer, vet de at dronene har kurs mot byen bak dem hvor familiene deres ligger og sover. 22. mars hadde Vitalij fri da to droner traff 200 meter unna leiligheten hans. Smellene vekket ham og kona. Men deres 13 år gamle datter? – Hun våknet ikke engang, forteller han og rister på hodet. Krigens barn er for lengst blitt vant til lyden av bombene. – Hun bare sov videre. Det er selvsagt skummelt. Soldatene er ikke i tvil om hva som vil skje hvis de ikke får mer luftvern. – Russerne kommer ikke til å klare å ta byen vår, sier de. – Men mange flere kommer til å bli drept.
Kharkiv i Ukraina lider under økte russiske angrep. Russland har endret strategi og angriper færre mål, men med større intensitet. Flere droneangrep har rammet byens strøm og elektrisitet. Ukrainere mener at Russland prøver å skremme befolkningen fra byen.